## Odluka Ustavnog suda Republike Hrvatske broj:U-IIIA-67/2005 od 30. studenoga 2006.

### NN 2/2007 (4.1.2007.), Odluka Ustavnog suda Republike Hrvatske broj:U-IIIA-67/2005 od 30. studenoga 2006.

# USTAVNI SUD REPUBLIKE HRVATSKE

**180**

Ustavni sud Repub­like Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Agata Račan, Smiljko Sokol, Nevenka Šernhorst i Milan Vuković, članovi
Vijeća, odlučujući o ustavnoj tužbi koju je podnijelo B.-G. M. d.o.o. Z.,
zastupano po V. V. i M. K., odvjetnicima iz Odvjetničkog društva V. i partneri u
Z., na sjednici održanoj 30. studenoga 2006. godine, jednoglasno je donio

## ODLUKU

I. Ustavna tužba se usvaja.
II. Općinski sud u Makarskoj dužan je dovršiti postupak ovrhe u predmetu koji se
vodi pred tim sudom pod poslovnim brojem: Ovr-34/03 u najkraćem mogućem roku,
ali ne duljem od deset (10) mjeseci, računajući od prvoga idućeg dana nakon
objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Repub­like
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe B.-G. M. d.o.o. Z., U. G. V. 271/V, određuje se
primjerena naknada zbog povrede ustavnog prava iz članka 29. stavka 1. Ustava
Repub­like Hrvatske (»Narodne novine«, broj 41/01. – pročišćeni tekst) u iznosu
od 3.000,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Repub­like Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je, na temelju članka 63. Ustavnog zakona o Ustav­nom sudu Repub­like
Hrvatske (»Narodne novine«, broj 99/99., 29/02. i 49/02. – pročišćeni tekst, u
daljnjem tekstu: Ustavni zakon), podnio 5. siječnja 2005. godine ustavnu tužbu
radi duljine ovršnog postupka koji se vodi pred Općinskim sudom u Makarskoj pod
brojem: Ovr-34/03.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Makarskoj te uvida u presliku spisa Općinskog suda u Makarskoj broj: Ovr-34/03,
utvrdio pravno relevantne činjenice za odlučivanje o povredi ustavnog prava
podnositelja, zajamčenog člankom 29. stavkom 1. Ustava.
Na temelju pravomoćne i ovršne presude Trgovačkog suda u Splitu broj: P-1386/01
od 24. svibnja 2001. godine, podnositelj je 14. veljače 2003. godine podnio
Trgovačkom sudu u Splitu prijedlog za ovrhu na pokretninama ovršenika I. B. iz
M.
Trgovački sud u Splitu je 10. ožujka 2003. godine donio rješenje o ovrsi broj:
Ovr-85/03, te je provođenje ovrhe povjerio Općinskom sudu u Makarskoj.
Od 21. ožujka 2003. godine ovršni postupak se vodi pred Općinskim sudom u
Makarskoj.
Podnositelj je od 15. svibnja 2003. do 20. siječnja 2006. godine uputio sudu
pedesetak požurnica.
Sud je 28. lipnja 2006. godine zakazao za 20. srpnja 2006. godine vanjsko
uredovanje radi popisa i pljenidbe pokretnina ovršenika.
Na vanjskom uredovanju 20. srpnja 2006. godine sudski ovršitelj je bezuspješno
pokušao zaplijeniti pokretnine ovršenika jer pri pljenidbi nisu pronađene
pokretnine koje mogu biti predmetom ovrhe.
Sud je o navedenom, zaključkom od 20. srpnja 2006. godine, izvijestio
podnositelja.
Sud je 15. studenoga 2006. godine, a na prijedlog podnositelja od 12. listopada
2006. godine, donio rješenje kojim se nalaže ovršeniku da u roku od 15 dana
podnese sudu popis svoje imovine pod prijetnjom izricanja novčane kazne.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Repub­like
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Ovršni postupak započeo je 14. veljače 2003. godine podnošenjem prijedloga za
ovrhu Trgovačkom sudu u Splitu.
Ustavna tužba podnijeta je 5. siječnja 2005. godine, pa Ustavni sud utvrđuje da
je do dana podnošenja ustavne tužbe protekla jedna (1) godina, deset (10)
mjeseci i dvadeset dva (22) dana.

4.2. POSTUPANJE NADLEŽNOG SUDA

Postupak se u pravno relevantnom razdoblju prvo vodio pred Trgovačkim sudom u
Splitu koji je nakon manje od mjesec dana donio rješenje o ovrsi te je provedbu
ovrhe povjerio 21. ožujka 2003. godine Općinskom sudu u Makarskoj. Taj je sud
bio potpuno neaktivan od 21. ožujka 2003. do podnošenja ustavne tužbe 5.
siječnja 2005. godine te nadalje sve do 28. lipnja 2006. godine (ukupno tri
godine, tri mjeseca i sedam dana) kada je zakazao prvo vanjsko uredovanje.
Dakle, razvidno je da Općinski sud u Makarskoj nije postupao u smislu odredbe
članka 13. stavka 1. Ovršnog zakona (»Narodne novine«, broj 57/96., 29/99.,
42/00., 173/03., 194/03., 151/04. i 88/05.) kojom je propisano da je sud u
ovršnom postupku i postupku osiguranja dužan postupati hitno. Postupak ovrhe do
sada traje oko tri godine i osam mjeseci.

4.3. PONAŠANJE PODNOSITELJA USTAVNE TUŽBE(OVRHOVODITELJA U OVRŠNOM POSTUPKU)

Podnositelj, kao ovrhovoditelj u ovršnom postupku, nije pridonio duljini
trajanja postupka.

4.4. SLOŽENOST SUDSKOG PREDMETA

Iz spisa predmeta razvidno je da dosadašnji tijek sudskog postupka ukazuje da se
ne radi o osobito složenom predmetu.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio pred
prvostupanjskim sudom u trajanju od jedne godine, deset mjeseci i dvadeset dva
dana, te da je još u tijeku. Sagledavajući u cjelini razmatrani postupak, a
imajući pri tome u vidu ukupnu duljinu trajanja postupka, jedno dugo razdoblje
pot­pune neaktivnosti Općinskog suda u Makarskoj, te okolnost da se radi o
postupku žurne naravi, Ustavni sud ocjenjuje da je povrijeđeno ustavno pravo
podnositelja da zakonom ustanovljeni neovisni i nepristrani sud u razumnom roku
odluči o njegovim pravima ili obvezama, koje je zajamčeno člankom 29. stavkom 1.
Ustava Repub­like Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukup­nih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Makarskoj dužan je dostaviti Ustav­nom sudu
pisanu obavijest o datumima donošenja i otpreme rješenja o dovršetku ovrhe
provedbom posljednje ovršne radnje, odnosno druge odluke kojom se postupak ovrhe
dovršava u skladu sa člankom 68. Ovršnog zakona, u roku od (8) osam dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-67/2005
Zagreb, 30. studenoga 2006.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 2/2007-180
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)